রুশ–জাপান যুদ্ধ
১৯০৪ সালের ৮ ফেব্রুয়ারি রাতে অ্যাডমিরাল তোজো হেইহাচিরোর নেতৃত্বে জাপানি নৌবহর পোর্ট আর্থারে রুশ জাহাজগুলোর ওপর অতর্কিত আক্রমণ চালিয়ে যুদ্ধের সূত্রপাত ঘটায়। আক্রমণে রুশ দূর প্রাচ্যীয় নৌবহরের সবচেয়ে ভারী দুইটি যুদ্ধজাহাজ 'সেজারেভিচ' ও 'রেতভিজান' এবং ৬,৬০০-টনী ক্রুজার 'প্যালাডা' মারাত্মকভাবে ক্ষতিগ্রস্ত হয়। এই আক্রমণের ফলে পরবর্তী দিন সকালে শুরু হয় পোর্ট আর্থারের যুদ্ধ। খণ্ড খণ্ড পরিণামহীন নৌযুদ্ধ চলতে থাকে, কিন্তু রুশ নৌবহর সাগরতীরে অবস্থানরত উপকূলরক্ষী বাহিনীর দ্বারা সুরক্ষিত থাকায় এবং ১৯০৪ সালের ১৩ এপ্রিল অ্যাডমিরাল স্টেপান মাকারভ নিহত হওয়ার পর রুশদের সাগরতীর ছেড়ে খোলা সাগরে আসার অনীহার কারণে অ্যাডমিরাল তোজো রুশ নৌবহরকে আক্রমণ করতে পারছিলেন না। যদিও পোর্ট আর্থারের যুদ্ধ ছিল প্রকৃতপক্ষে পরিণামহীন, কিন্তু জাপানিদের প্রাথমিক আক্রমণ যুদ্ধ সম্পর্কে আত্মবিশ্বাসী রাশিয়ার ওপর বিধ্বংসী মনস্তাত্ত্বিক প্রভাব ফেলে। উদ্যোগ চলে যায় জাপানিদের হাতে, আর রুশরা বন্দরে অপেক্ষা করতে থাকে।
রুশ–চীন সীমান্ত সংঘর্ষ
রুশ–চীন সীমান্ত সংঘর্ষ (১৬৪৯–১৬৮৯) ছিল ১৬৪৯ থেকে ১৬৮৯ সালে চীন সাম্রাজ্য ও কোরিয়ার সঙ্গে রাশিয়া ও কসাকদের ধারাবাহিক সীমান্ত সংঘর্ষ। রাশিয়া কর্তৃক আমুর নদীর উত্তর তীরের অঞ্চল দখলের প্রচেষ্টা থেকে এই সংঘর্ষের সূত্রপাত ঘটে। ১৬৮৬ সালে চীনা সৈন্যরা কসাকদের আলবাজিন দুর্গের ওপর আক্রমণ চালিয়ে সেটি দখল করে নেয়। অবশেষে ১৬৮৯ সালে রাশিয়া নের্চিনস্কের সন্ধিতে স্বাক্ষর করে চীন সাম্রাজ্যের নিকট বিরোধপূর্ণ অঞ্চল হস্তান্তর করলে যুদ্ধের অবসান ঘটে।